Pastaza

Pastaza (tidligere Sumatara) er ei stor sideelv til Marañón. Den har utspring fra høylandet i Ecuador, og en hovedgren fra Latacungabassenget i nord slutter seg til en annen hovedgren fra Riobambadalen i sør og tar med seg flere sideelver mot øst gjennom Pastazadalen ned til Pastazaprovinsen og Amazonasregnskogen. Elva er 710 km lang.

Ved regnskogen snur elva retning mot sørøst og deretter mot sør til den munner ut i elva Marañón. Pastaza er ikke farbar for ferdsel med større båter enn kano. Den er stri, grunn og full av sandbanker og andre hindringer, samt at den er uberegnelig ved flom. Veien mellom Macas og Puyo krysser elva med ei bru.

Elver i Ecuador
Elver i Peru
Amazonas' vassdragsområde